
Ομόφωνη απόφαση της 95ης Γ.Σ. 
ΠΡΟΓΡΑΜΜΑ ΔΡΑΣΗΣ

[bookmark: _bn6c32wix6m9]Η 95η Γενική Συνέλευση της Διδασκαλικής Ομοσπονδίας Ελλάδας πραγματοποιείται σε ένα χρονικό σημείο όπου οι εκπαιδευτικοί βρισκόμαστε καθημερινά αντιμέτωποι με μια δυσβάσταχτη πραγματικότητα. Οι χαμηλοί μισθοί σε συνδυασμό με την ολοένα και περισσότερη ακρίβεια δυσχεραίνουν απίστευτα τη ζωή μας. Η προοπτική μιας νέας σχολικής χρονιάς  μέσα σε σχολεία δίχως την επιβεβλημένη μέριμνα της Πολιτείας, υποχρηματοδοτούμενα σε ένα πλαίσιο εργασιακής ανασφάλειας και εξουθενωτικής καθημερινότητας με απαξίωση του έργου των εκπαιδευτικών, γεννά απογοήτευση και οργή. 
Αποφασίζουμε να προχωρήσουμε αγωνιστικά και μαχητικά:

1. Με την έναρξη της σχολικής χρονιάς προχωράμε σε έκτακτες Γενικές Συνελεύσεις, με εισήγηση για κλαδική απεργιακή απάντηση μέχρι το τέλος Σεπτεμβρίου, όπου θα συζητηθούν όλα τα ζητήματα που απασχολούν τον Κλάδο και στη συνέχεια πραγματοποίηση Ολομέλειας Προέδρων για τη λήψη αποφάσεων για αποτελεσματικές δράσεις και δυναμικούς αγώνες.
2. Συμμετέχουμε στην πανδημοσιουπαλληλική απεργία, πριν την ψήφιση, σαν πρώτη άμεση απάντηση στην πρόθεση της κυβέρνησης να φέρει μέσα στο καλοκαίρι τη συζήτηση για τη συνταγματική αναθεώρηση.
3. Οι αποφάσεις της Ολομέλειας Προέδρων της 1/4/2024, της 93ης και 94ης Γενικής Συνέλευσης της ΔΟΕ που αφορούν την μάχη ενάντια στην αξιολόγηση είναι σε ισχύ και παράγουν αποτελέσματα.
4. Κάλυψη συνδικαλιστική και νομική σε όλους και όλες που έχουν παραλάβει ή θα παραλάβουν κλήση σε πειθαρχικό λόγω της συμμετοχής τους στην Απεργία-Αποχή για την αξιολόγηση.
5. Παρουσία μελών του Δ.Σ. της Δ.Ο.Ε. σε περιπτώσεις διώξεων όποιου και όποιας συναδέλφου/-ισσας συμμετέχει στην Απεργία-Αποχή για την αξιολόγηση και φυσικά κατά τις συνεδριάσεις των πειθαρχικών συμβουλίων.
6. Κάλυψη των νομικών-δικαστικών εξόδων από την Ομοσπονδία στις περιπτώσεις που αφορούν πειθαρχικές διώξεις για τη συμμετοχή στην απεργία-αποχή για την αξιολόγηση σε ποσοστό 60% από τη Δ.Ο.Ε. και 40% από τους Σ.Ε.Π.Ε. Για τις περιπτώσεις που είχαμε καθαιρέσεις έχουν γίνει προσφυγές στα δικαστήρια σε συνεργασία ΣΕΠΕ και ΔΟΕ με έξοδα της Ομοσπονδίας.
7. Πραγματοποίηση, με την ευθύνη και τον σχεδιασμό από το Δ.Σ. της Δ.Ο.Ε., περιφερειακών συσκέψεων στελεχών και μελών Σ.Ε.Π.Ε. για πλήρη ενημέρωση και ενεργοποίηση όλων των συναδέλφων.
8. Επιδίωξη αξιοποίησης των Μέσων Μαζικής Ενημέρωσης για την ανάδειξη και συστηματική προβολή των αιτημάτων μας.
9. Συνέχιση του συντονισμού με τις εκπαιδευτικές  Ομοσπονδίες (Ο.Λ.Μ.Ε. Ο.Ι.Ε.Λ.Ε. και Π.Ο.Σ.Ε.Ε.Π.Ε.Α.) καθώς και την Α.Δ.Ε.Δ.Υ. με στόχο την οργάνωση κοινών δράσεων ανάδειξης και αντιμετώπισης των οξυμένων προβλημάτων.
10. Οργάνωση, από το Δ.Σ. της Δ.Ο.Ε., κινητοποιήσεων και δράσεων σε όλη την Ελλάδα για τη δυναμική ανάδειξη των προβλημάτων της δημόσιας εκπαίδευσης και των διεκδικήσεων του κλάδου καθώς και τη στήριξη όλων των εκπαιδευτικών που έρχονται αντιμέτωποι με τις αυταρχικές κυβερνητικές πολιτικές.
11. Συνέχιση της πραγματοποίησης ανοιχτών επιστημονικών συνεδρίων και ημερίδων με θέματα που απασχολούν τον εκπαιδευτικό κόσμο και την κοινωνία.
12. Δυναμική παρουσία της Δ.Ο.Ε. στη Δ.Ε.Θ. στο πλαίσιο της συγκέντρωσης της Α.Δ.Ε.Δ.Υ. κατά την ομιλία του Πρωθυπουργού και δημιουργία κλίματος δυναμικής διεκδίκησης για την ικανοποίηση των οικονομικών και θεσμικών αιτημάτων μας. Καλούμε τους Σ.Ε.Π.Ε. να λάβουν μέτρα μετάβασης.
13. Συναντήσεις με τα πολιτικά κόμματα όπου θα εκτεθούν όλα τα σοβαρά ζητήματα που αφορούν τη δημόσια εκπαίδευση και τους/τις λειτουργούς της και θα επιδιωχθούν δεσμεύσεις στήριξης των αγώνων μας.
14. Συνέχιση και ενίσχυση της συνεργασίας της Δ.Ο.Ε. με τις ευρωπαϊκές και διεθνείς οργανώσεις των εκπαιδευτικών (ETUCE και ΕΙ) στον αγώνα για την υπεράσπιση του δημόσιου σχολείου, ενάντια στις κυβερνητικές πολιτικές που το υποβαθμίζουν. Αξιοποίηση της εμπειρίας από τη λειτουργία των αντίστοιχων Ομοσπονδιών των άλλων χωρών της Ευρώπης.
15.  Εξουσιοδότηση από την 95η Γ.Σ. του Δ.Σ. της Δ.Ο.Ε. για λήψη κινηματικών αποφάσεων ανάλογα με τις εξελίξεις. 
Ο κλάδος θα απαντήσει δυναμικά, με δράσεις που θα ενώνουν τον κόσμο της εκπαίδευσης στον αγώνα για την υπεράσπιση του δημόσιου σχολείου και της επιστημονικής καταξίωσης των εκπαιδευτικών.

